Diari Oficial de la Generalitat Valenciana


Sumari del DOGV 9331, del 04-05-2022 (2022/3552)

RESOLUCIÓ de 21 d'abril de 2022, de la Conselleria d'Hisenda i Model Econòmic, per la qual s'accepta la cessió gratuïta realitzada per l'Ajuntament de Barxeta de la propietat de l'immoble sobre el qual se situa l'EDAR de Barxeta.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9331

Data del DOGV
:   04-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3552


Data del document
:   21-04-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 21 d'abril de 2022, de la Conselleria d'Hisenda i Model Econòmic, per la qual s'accepta la cessió gratuïta realitzada per l'Ajuntament de Barxeta de la propietat de l'immoble sobre el qual se situa l'EDAR de Barxeta. [2022/3552]  
L'Ajuntament de Barxeta en acord plenari de data 4 de febrer de 2021 va aprovar la cessió a favor de la Generalitat de la propietat d'una parcel·la de 2.576m² de superfície per a destinar-la a regularitzar la situació patrimonial de l'EDAR de Barxeta.  
Per mitjà d'escrit de 17 de novembre de 2021, la Sotssecretaria de la Conselleria d'Agricultura, Desenvolupament Rural, Emergència Climàtica i Transició Ecològica ha proposat l'acceptació de la cessió.  
La cessió s'efectua segons el que es disposa en l'article 37 de la Llei 14/2003, de 10 d'abril, de patrimoni de la Generalitat, i la disposició addicional onze de l'esmentada llei que regula la mutació demanial.  
Segons aquest article 37 «Les administracions territorials de la Comunitat podran afectar béns i drets demanials a un ús o servei públic competència de la Generalitat i transmetre-li la seua titularitat quan resulten necessàries per al compliment dels seus fins. L'Administració adquirent mantindrà la titularitat del bé mentre continue afectat a l'ús o servei públic que va motivar la mutació i, per tant, conserva el seu caràcter demanial. Si el bé o dret no és destinat a l'ús o servei públic o deixa de destinar-se posteriorment, revertirà a l'Administració transmitent, integrant-se en el seu patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de patrimoni de la Generalitat, estableix en el punt 1 que «La Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat», i en el punt 2 indica que la competència per a l'acceptació correspon al titular de la conselleria competent en matèria de patrimoni.  
L'article 27.2.c de l'esmentada Llei 14/2003, de 10 d'abril, estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per consegüent, una vegada perfeccionada la cessió i acceptació de l'immoble queda automàticament afecte al servei públic hidràulic i adscrit a la Conselleria d'Agricultura, Desenvolupament Rural, Emergència Climàtica i Transició Ecològica, a qui correspon la seua administració, defensa i conservació.  
En conseqüència, d'acord amb els esmentats articles de la Llei 14/2003, de 10 d'abril, de patrimoni de la Generalitat, i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta realitzada per l'Ajuntament de Barxeta d'una parcel·la de 2.576m² de superfície, situada en la partida Anouher o Beata de Barxeta, parcel·la 264, del polígon 16 d'aquesta localitat, que fita al nord amb camí, que es correspon amb la parcel·la 9019 del polígon 16, de l'Ajuntament de Barxeta; al sud amb parcel·la 262 del polígon 16, de José Jesús Calabuig Flores, i parcel·la 263 del polígon 16, de Vicenta Ballester Cerdà; a l'est amb parcel·la 266 del polígon 16, de Plácido Solanes Tudela, i a l'oest, amb camí, parcel·la 9015 del polígon 16, de l'Ajuntament de Barxeta.  
Està formada per les finques registrals 1666 i 2022 inscrites en el Registre de la Propietat de Xàtiva 1, estant en tràmit l'agrupació d'aquestes.  
Referència cadastral: 90053K833894221400PO.  
L'immoble s'accepta lliure de càrregues, gravàmens i al corrent de qualsevol despesa.  
  
Segon  
L'immoble haurà de destinar-se a EDAR de Barxeta. En cas d'incompliment dels fins per als quals se cedeix l'immoble una vegada sol·licitada la reversió per part de l'Ajuntament i remesa com a acord de reversió a la conselleria competent en matèria de patrimoni, es tramitarà per aquesta el corresponent expedient de conformitat amb el que es disposa en el Reial decret 1373/2009, de 28 d'agost, pel qual s'aprova el Reglament general de la Llei 33/2003, de 3 de novembre, del patrimoni de les administracions públiques. La resolució que s'adopte serà notificada a l'Ajuntament i comportarà, si és el cas, la reversió immediata al patrimoni de la corporació local i la baixa de l'immoble en l'Inventari General de Béns i Drets de la Generalitat.  
  
  
Tercer  
L'Ajuntament de Barxeta assumeix el compromís de procedir, a la seua costa, a l'eliminació de qualsevol obstacle que puga impedir o dificultar l'execució del projecte previst i, en el seu cas, dotar el terreny objecte de cessió de la urbanització necessària perquè aquest adquirisca la condició de solar, i també esmenar qualsevol incidència que poguera sorgir en el procés de registre de l'agrupació de finques.  
  
Quart  
L'immoble acceptat haurà d'incorporar-se a l'Inventari General de Béns i Drets de la Generalitat, en concepte de bé de domini públic afecte al servei públic hidràulic i adscrit a la Conselleria d'Agricultura, Desenvolupament Rural, Emergència Climàtica i Transició Ecològica, a qui correspondran les competències demanials sobre aquest, inclosa la seua administració, defensa i conservació, sense perjudici d'una posterior adscripció a l'EPSAR, i inscriure's a nom de la Generalitat en el Registre de la Propietat i en el Cadastre.  
  
Cinqué  
Notificar aquesta resolució a l'Ajuntament cedent així com a la Conselleria proponent i procedir a la seua publicació en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
  
Contra aquest acte, que posa fi a la via administrativa, es podrà interposar recurs contenciós administratiu en el termini de dos mesos comptats a partir de l'endemà de la seua notificació, davant la jurisdicció contenciosa administrativa, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos comptats des que l'Administració requeridora l'haguera conegut, de conformitat amb el que es disposa en l'article 44 de l'esmentada Llei 29/1998, de 13 de juliol.  
  
València, 21 d'abril de 2022.- El conseller d'Hisenda i Model Econòmic: Vicent Soler i Marco.